Broj: 711-I-1006-M-155/22-02-19

Zagreb, 08. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Marija Pejića, direktora trgovačkog društva Brod-Turist d.o.o., za davanjem mišljenja Povjerenstva,** na 166. sjednici održanoj dana 08. travnja 2022.g. daje sljedeće

**MIŠLJENJE**

1. **Sukladno odredbi članka 17. stavka 1. ZSSI-a, obveznik Marijo Pejić, direktor trgovačkog društva Brod-Turist d.o.o., ne smije istovremeno uz obnašanje navedene dužnosti obnašati drugu javnu dužnost člana Županijske skupštine Brodsko-posavske županije od dana stupanja ZSSI-a na snagu, slijedom čega od navedenog dana ne smije niti primati naknadu za obnašanje navedene javne dužnosti.**
2. **Povjerenstvo ukazuje obvezniku Mariju Pejiću da je dužan podnijeti imovinsku karticu za stupanje na dužnost sa stanjem imovine na dan 19. veljače 2022.g.**

 Obrazloženje

Zahtjev za davanjem mišljenja Povjerenstva podnio je obveznik Marijo Pejić, direktor trgovačkog društva Brod-Turist d.o.o. U Povjerenstvu zahtjev je zaprimljen 21. ožujka 2022. pod poslovnim brojem 711-U-3767-M-155/22-01-1, povodom kojeg se vodi predmet broj M-155/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima većinski udio u vlasništvu imaju jedinice lokalne i područne (regionalne) samouprave kao i onih uprava u kojima su većinski vlasnici trgovačka društva u kojima većinski udio imaju jedinice lokalne i područne (regionalne) samouprave obveznici ZSSI-a. Slijedom navedenog, obveznik Marijo Pejić koji obnaša dužnost direktora trgovačkog društva Brod-Turist d.o.o., koje je u većinskom vlasništvu Grada Slavonskog Broda, dužan je pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da kao člana Uprave trgovačkog društva Brod-Turist d.o.o. ne može istodobno obnašati dužnost člana Županijske skupštine Brodsko-posavske županije, zbog čega je dana 07. ožujka 2022.g podnio ostavku, odnosno napominje da je stavio svoj mandat u Skupštini u mirovanje te stoga postavlja upit ima li pravo na primitak naknade za rad u Skupštini do dana stavljanja mandata u mirovanje. Nadalje, obveznik postavlja upit s kojim datumom podnosi imovinsku karticu.

Člankom 3. ZSSI-a, koji je stupio na snagu 25. prosinca 2021., proširen je krug obveznika tako da obuhvaća i članove uprava (direktore) trgovačkih društava u kojima većinski udio u vlasništvu imaju jedinice lokalne i područne (regionalne) samouprave.

Člankom 17. stavkom 1. ZSSIa propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

U odnosu na obnašanje dužnosti člana predstavničkog tijela jedinice lokalne i područne (regionalne) samouprave istodobno s obnašanjem dužnosti direktora trgovačkog društva Brod-Turist d.o.o., ukazuje se da član predstavničkog tijela nije obveznik u smislu odredbi ZSSI-a, međutim, imajući u vidu ovlasti navedenog tijela u donošenju proračuna i općih akata jedinice lokalne i područne (regionalne) samouprave kao i da člana predstavničkog tijela na lokalnim izborima biraju građani na mandatno razdoblje od četiri godine, nesporno se radi o drugoj javnoj dužnosti izvan kruga obveznika propisanih odredbama ZSSI-a.

 Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI-a za vrijeme obnašanja dužnosti iz članka 3. ZSSI-a, posebnim zakonom treba biti propisana takva mogućnost.

U ovome slučaju odredbama Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.), općim propisom kojim se uređuje ustrojstvo i način rada trgovačkih društava, kao niti odredbama bilo kojeg drugog zakona, nije propisano da bi član uprave trgovačkog društva u kojem jedinica lokalne i područne (regionalne) samouprave ima većinski udio, koji je obveznik u smislu odredbi ZSSI-a, istodobno mogao biti član predstavničkog tijela jedinice lokalne samouprave.

Sukladno navedenom, Mario Pejić, direktor trgovačkog društva Brod-Turist d.o.o. ne može za vrijeme obnašanja navedene dužnosti biti član Županijske skupštine Brodsko-posavske županije, jer je navedeno suprotno odredbi članka 17. stavka 1. Zakona.

Stoga Povjerenstvo ističe kako je obveznik ispravno postupio kada je u mirovanje stavio svoj mandat člana Županijske skupštine Brodsko-posavske županije. Povjerenstvo isto tako ističe kako se na obveznika ZSSI primjenjuje od dana njegovog stupanja na snagu, odnosno od 25. prosinca 2021.g., te od navedenog datuma obveznik nije smio obnašati ovu drugu javnu dužnost i posljedično nije smio za istu primati naknadu.

U odnosu na podnošenje imovinske kartice Povjerenstvo ističe da je obveznik obvezan podnijeti imovinsku karticu za stupanje na dužnost te kao datum stupanja navesti dan 25. prosinca 2021.g. U odnosu na stanje imovine Povjerenstvo ističe kako je obveznik dužan unijeti stanje imovine kakvo je bilo na dan 19. veljače 2022.g., sukladno članku 59. stavku 2. ZSSI-a u svezi s člankom 10. stavkom 5. ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Marijo Pejić, putem e-maila
2. Objava na internetskoj stranici Povjerenstva
3. Pismohrana